PMIndiaData/PMIndiaSum huggingface dataset:
பாலியில் ஜி-20 மாநாட்டின் போது இத்தாலி பிரதமருடன் பிரதமர் சந்திப்பு

பாலியில் ஜி-20 உச்சி மாநாட்டின் போது பிரதமர் திரு நரேந்திர மோடி இத்தாலி பிரதமர் மேதகு திருமதி ஜியோர்ஜியா மெலோனியை இன்று சந்தித்தார். இத்தாலியின் முதல் பெண் பிரதமராக தேர்ந்தெடுக்கப்பட்ட பிரதமர் மெலோனிக்கு பிரதமர் வாழ்த்து தெரிவித்தார். வர்த்தகம் மற்றும் முதலீடு, பயங்கரவாத எதிர்ப்பு, இரு நாட்டு மக்கள் இடையேயான உறவுகள் உள்ளிட்ட பல்வேறு துறைகளில் இருதரப்பு ஒத்துழைப்பை வலுபடுத்துவது குறித்து இரு தலைவர்களும் விவாதித்தனர். இரு தலைவர்களும் பரஸ்பர நலன் சார்ந்த, பிராந்திய மற்றும் உலகளாவிய பிரச்சினைகள் குறித்தும் தங்களின் கருத்துகளை பரிமாறிக் கொண்டனர். இந்தியா-இத்தாலி இடையேயான தூதரக உறவின் 75-வது ஆண்டினைக் கொண்டாடுவதையும் அடுத்த ஆண்டு ஜி-20 உச்சிமாநாட்டிற்கு பிரதமர் மெலோனியை வரவேற்பதையும் பிரதமர் மோடி எதிர் நோக்கி இருக்கிறார்.
ஐ.ஆர்.என்.எஸ்.எஸ். – II வெற்றிகரமாகச் செலுத்தப்பட்டதற்கு இஸ்ரோ விஞ்ஞானிகளுக்குப் பிரதமர் வாழ்த்து

ஐ.ஆர்.என்.எஸ்.எஸ். – II எனும் கண்காணிப்புச் செயற்கைக்கோள் வெற்றிகரமாகச் செலுத்தப்பட்டதற்கு இஸ்ரோ விஞ்ஞானிகளுக்குப் பிரதமர் திரு. நரேந்திர மோடி வாழ்த்து தெரிவித்துள்ளார். “பி.எஸ்.எல்.வி. மூலம் ஐ.ஆர்.என்.எஸ்.எஸ். – II எனும் கண்காணிப்புச் செயற்கைக்கோளினை வெற்றிகரமாக விண்ணில் செலுத்திய நமது விஞ்ஞானிகளுக்குப் பாராட்டுகள். இந்த வெற்றி நமது விண்வெளி ஆய்வுத் திட்டத்தின் பலன்களைச் சாமானிய மனிதர்களுக்குக் கொண்டு சேர்க்கும். இஸ்ரோ குழுவினர் குறித்து பெருமிதம் கொள்கிறேன்” என்று பிரதமர் கூறியுள்ளார்.
இந்திய பிரதமர் பூட்டான் பிரதமருக்கு நன்றி

இந்திய பிரதமர் திரு.நரேந்திர மோடி, கொரானா வைரஸ் (COVID-19) அவசர கால நிவாரண நிதி திட்டத்திற்கு நிதியுதவி வழங்கிய பூட்டான் பிரதமர் டாக்டர். லோட்டே ஷெரிங்கிற்கு நன்றி தெரிவித்தார். பூட்டான் அரசு சார்பில், கொரனா வைரஸ் நிவாரணத்திற்கான அவசர கால நிதி திட்டத்திற்கு பிரதமர் டாக்டர். லோட்டே ஷெரிங்க், $100,000 (ஒரு லட்சம் டாலர்) நிதி அளித்தமைக்காக தனது நன்றியை தெரிவித்தார். தெற்காசிய மண்டல ஒத்துழைப்புக்கான கூட்டமைப்பு நாடுகளின் (சார்க்) தலைவர்கள் கொரானா வைரஸ்க்கு எதிரான போராட்டத்திற்கு வலிமை சேர்க்கும் முயற்சிகளை எடுப்பது மிகுந்த மகிழ்ச்சியை அளிப்பதாக இந்திய பிரதமர் தெரிவித்தார்.
வடகிழக்கு மாநிலங்களில் வெள்ள நிலவரம் குறித்து பிரதமர் நாளை ஆய்வு செய்கிறார்

பிரதமர் திரு. நரேந்திர மோடி நாளை குவஹாத்திக்கு விஜயம் செய்கிறார். அங்கு நிலவும் வெள்ள நிலவரம் குறித்த உயர்மட்ட அளவிலான பல்வேறு கூட்டத்திற்கு அவர் தலைமை தாங்குகிறார். வடகிழக்கு மாநிலங்களில் நிலவும் வெள்ள நிலவரம் மற்றும் அங்கு மேற்கொள்ளப்படும் நிவாரணப்பணிகள் குறித்து அவர் ஆய்வு நடத்துகிறார். குறிப்பாக அசாம், அருணாசல பிரதேசம், நாகாலாந்து மற்றும் மணிப்பூர் ஆகிய மாநில வெள்ள நிலவரங்கள் குறித்து அவர் ஆய்வு மேற்கொள்கிறார். இந்த மாநிலங்களின் முதல் அமைச்சர்கள் மற்றும் மூத்த அதிகாரிகள் இந்த கூட்டங்களில் பங்கேற்பார்கள் என்று எதிர்பார்க்கப்படுகிறது.
வைபவ் மாநாட்டை அக்டோபர் 2 அன்று பிரதமர் துவக்கி வைக்கிறார்

2020 அக்டோபர் 2 முதல் அக்டோபர் 31-ஆம் தேதி வரை நடக்கும் வைபவ் மாநாடு, இந்தியா மற்றும் வெளிநாட்டில் வாழும் ஆராய்ச்சியாளர்கள் மற்றும் கல்வியாளர்களுக்கான சர்வதேச மெய்நிகர் மாநாடாகும். உலகெங்கும் உள்ள இந்தியாவை சேர்ந்த கல்வியாளர்களையும், ஆராய்ச்சி மற்றும் மேம்பாட்டு நிறுவனங்களில் பணிபுரிபவர்களையும், ஆராய்ச்சியாளர்களையும் ஒற்றை தளத்தில் இணைத்து உலகளாவிய மேம்பாட்டுக்காக இந்தியாவின் அறிவியல் மற்றும் தொழில்நுட்ப அடித்தளத்தை வலுவாக்குவதே இதன் நோக்கமாகும். சர்வதேச மற்றும் இந்திய நிபுணர்கள் ஒரு மாதத்துக்கு பல்வேறு இணையக் கருத்தரங்குகள், காணொலிகளில் பங்கேற்பார்கள். 55 நாடுகளில் இருந்து 3000-க்கும் அதிகமான இந்திய வம்சாவளி கல்வியாளர்கள் மற்றும் விஞ்ஞானிகளும், 10,000-க்கும் மேற்பட்ட இந்தியாவில் உள்ள ஆராய்ச்சியாளர்கள் மற்றும் கல்வியாளர்களும் இதில் பங்கேற்கிறார்கள். இந்திய அரசின் முதன்மை அறிவியல் ஆலோசகர் தலைமையில் சுமார் 200 கல்வி நிறுவனங்கள் மற்றும் அறிவியல் மற்றும் தொழில்நுட்ப துறைகள் இம்மாநாட்டை அக்டோபர் மாதம் முழுவதும் நடத்துகிறார்கள். 40 நாடுகளில் இருந்து 1500 பேர் மற்றும் 200 முன்னணி இந்திய ஆராய்ச்சி மற்றும் மேம்பாட்டு நிறுவனங்கள் 18 பலதரப்பட்டத் துறைகளில் 80 தலைப்புகளில் 200-க்கும் அதிகமான அமர்வுகளில் மெய்நிகர் முறையில் விவாதிப்பார்கள். சர்தார் படேல் ஜெயந்தியை முன்னிட்டு 2020 அக்டோபர் 31 அன்று நிறைவு நிகழ்ச்சி திட்டமிடப்பட்டுள்ளது.
82-வது அகில இந்திய சபாநாயகர்கள் மாநாட்டின் தொடக்க அமர்வில் பிரதமர் உரையாற்றினார்

பிரதமர் திரு.நரேந்திர மோடி 82-வது அகில இந்திய சபாநாயகர்கள் மாநாட்டின் தொடக்க அமர்வில் இன்று காணொலி மூலம் உரையாற்றினார். மக்களவைத் தலைவர், இமாச்சலப்பிரதேச முதலமைச்சர், மாநிலங்களவை துணைத் தலைவர் ஆகியோர் இந்த நிகழ்ச்சியில் கலந்து கொண்டனர். மாநாட்டில் பங்கேற்றவர்கள் இடையே உரையாற்றிய பிரதமர், இந்தியாவுக்கு ஜனநாயகம் வெறும் நடைமுறை அல்ல என்றார். இந்திய வாழ்க்கையின் அங்கமான ஜனநாயகம் நமது இயல்பிலேயே ஊறியது. “வரும் ஆண்டுகளில், அசாதாரணமான இலக்குகளை அடையும் வகையில் நாட்டை புதிய உச்சத்திற்கு நாம் எடுத்துச் செல்ல வேண்டும். ‘அனைவருக்குமான முயற்சி’-யின் மூலமே இந்த உறுதிப்பாட்டை நிறைவேற்ற முடியும். ஜனநாயகத்தின் கூட்டாட்சி முறையில், நாம் ‘அனைவருக்குமான முயற்சி’ பற்றி பேசும்போது இந்தியாவின் அனைத்து மாநிலங்களின் பங்கு இதற்கு பெரிய அடிப்படையாகும்” என்று அவர் வலியுறுத்தினார். ‘அனைவருக்குமான முயற்சி’-யின் முக்கியத்துவம் பற்றி தொடர்ந்த பிரதமர், வடகிழக்குப் பகுதியின் மிக நீண்டகால பிரச்சனைகளுக்குத் தீர்வாக இருந்தாலும் அல்லது பல பத்தாண்டுகளாக தடைப்பட்டிருந்த அனைத்துப் பெரிய மேம்பாட்டுத் திட்டங்களை முடிப்பதாக இருந்தாலும், கடந்த ஆண்டுகளில் இது போன்ற பல பணிகள் நாட்டில் முடிக்கப்பட்டுள்ளன. அனைவரது முயற்சியாலும் இது செய்து முடிக்கப்பட்டுள்ளது என்று கூறினார். கொரோனா பெருந்தொற்றுக்கு எதிரான போராட்டம் ‘அனைவருக்குமான முயற்சி’ –க்கு மிகப் பெரிய உதாரணம் என்று அவர் சுட்டிக்காட்டினார். நமது சட்டமன்ற அவைகளின் பாரம்பரியங்களும், நடைமுறைகளும் இந்தியவின் இயல்பாக இருக்க வேண்டுமென்று பிரதமர் வலியுறுத்தினார். ‘ஒரே பாரம் உன்னத பாரம்’ என்ற இந்திய உணர்வை வலுப்படுத்த அரசு கொள்கைகளையும், சட்டங்களையும் வகுக்க வேண்டுமென்று அவர் கேட்டுக் கொண்டார். “மிக முக்கியமாக அவையில் நமது தனிப்பட்ட நடத்தை இந்திய மாண்புகளுக்கு ஏற்றதாக இருக்க வேண்டும். நம் அனைவருக்கும் இது பொறுப்பாகும்” என்று அவர் கூறினார். நமது நாடு முற்றிலும் பன்முகத்தன்மைக் கொண்டது என்று கூறிய பிரதமர், “ஆயிரக்கணக்கான ஆண்டு வளர்ச்சியில் பன்முகத்தன்மைக்கு மத்தியில் புனிதமான உடைக்க முடியாத ஒற்றுமை என்ற உணர்வை அளிக்க வேண்டும். பிரிக்க முடியாத இந்த ஒற்றுமை, நமது பன்முகத்தன்மையை செழுமையாக்கி பாதுகாக்கிறது” என்று தெரிவித்தார். அவையில் ஆண்டுக்கு 3-4 நாட்களை ஒதுக்கி, மக்கள் பிரதிநிதிகள் சமுதாயத்திற்கு ஏதாவது செய்ய வேண்டும் என்ற தங்கள் வாழ்க்கையின் அம்சத்தை நாட்டுக்கு கூற முன்வர வேண்டும் என்று பிரதமர் யோசனை தெரிவித்தார். இதர மக்கள் பிரதிநிதிகள், இதர சமுதாய மக்கள் ஆகியோரிடம் கற்க வேண்டியது ஏராளமாக உள்ளது என அவர் கூறினார். தரமான விவாதங்களுக்காக தனி நேரத்தை ஒதுக்கலாமா என்பதை பரிசீலிக்கலாம் என பிரதமர் ஆலோசனை வழங்கினார். அத்தகைய விவாதங்களில் கண்ணியமான பாரம்பரியங்கள் மற்றும் அதன் தீவிரத்தன்மை முழுமையாகப் பின்பற்றப்பட வேண்டும் என்றும் அவர் வலியுறுத்தினார். யார் மீதும் அரசியல் ரீதியான அவதூறுகளை கூறக் கூடாது. ஒரு வகையில் அது அவையின் ஆரோக்கியமான நேரமாகவும், ஆக்கப்பூர்வமான தினமாகவும் இருக்க வேண்டும் என்றார் அவர். ‘ஒரே நாடு ஒரே சட்டமன்ற தளம்’ என்ற யோசனையை பிரதமர் தெரிவித்தார். “நமது நாடாளுமன்ற நடைமுறைக்கு தேவையான தொழில்நுட்ப ஊக்கத்தை தருவதாக மட்டுமில்லாமல் நாட்டின் அனைத்து ஜனநாயக அமைப்புகளையும் இணைக்கப் பாடுபடுவதாக அந்த இணையதளம் இருக்க வேண்டுமென்று பிரதமர் கூறினார். இந்தியாவுக்கு அடுத்த 25 ஆண்டுகள் மிகவும் முக்கியமானது என்று பிரதமர் வலியுறுத்தினார். இதற்கு நாடாளுமன்றவாதிகள், கடமை கடமை கடமை என்ற ஒரே தாரக மந்திரத்தை உணர்ந்து கொள்ள வேண்டும் என்று அவர் அறிவுறுத்தினார்.
ஜப்பான் – இந்தியா சங்கத்தினருடன் பிரதமர் சந்திப்பு

பிரதமர் திரு நரேந்திர மோடி, ஜப்பானின் டோக்கியோவில் 24 மே 2022 அன்று ஜப்பானின் முன்னாள் பிரதமர்கள் திரு யோஷிரோ மோரி மற்றும் திரு ஷின்ஷோ அபே ஆகியோரை சந்தித்து பேசினார். திரு யோஷிரோ மோரி, ஜப்பான் – இந்தியா சங்கத்தின் (JIA) தற்போதைய தலைவராக உள்ள நிலையில், திரு ஷின்ஷோ அபே, இந்தப் பொறுப்பை விரைவில் ஏற்க உள்ளார். 1903ஆம் ஆண்டு ஏற்படுத்தப்பட்ட ஜப்பான் – இந்தியா சங்கம், ஜப்பானில் உள்ள மிகவும் பழமையான நட்புறவு சங்கங்களில் ஒன்றாகும். இந்தியா – ஜப்பான் இடையே அரசியல், பொருளாதாரம், கலாச்சாரம் உள்ளிட்ட துறைகளில் பரிமாற்றங்களை ஊக்குவிப்பதில் திரு யோஷிரோ மோரியின் தலைமையின் கீழ், ஜப்பான் – இந்தியா சங்கம் அளப்பறிய பங்காற்றியிருப்பதாக பிரதமர், பாராட்டுத் தெரிவித்துள்ளார். புதிய பொறுப்பேற்க உள்ள திரு ஷின்ஷோ அபே-வுக்கு வாழ்த்துத் தெரிவித்த பிரதமர், ஜப்பான் – இந்தியா சங்கம் தொடர்ந்து முக்கிய பங்களிப்பாற்றுவதை ஆவலுடன் எதிர்நோக்கியிருப்பதாகவும் தெரிவித்தார். இந்தியா – ஜப்பான் சிறப்புமிக்க நீடித்த மற்றும் சர்வதேச ஒத்துழைப்புக் குறித்து விரிவாக விவாதித்த தலைவர்கள், அமைதி, நிலைத்தன்மை மற்றும் வளமான இந்தோ – பசிபிக் குறித்த இந்தியா – ஜப்பான் தொலைநோக்கு சிந்தனைகளையும் பகிர்ந்து கொண்டனர். இருநாட்டு மக்களிடையேயான நேரடி தொடர்புகள் மற்றும் கலாச்சார உறவுகளை மேலும் ஊக்குவிப்பதற்கான வழிமுறைகள் குறித்தும் விவாதிக்கப்பட்டது. —–
தொலைத்தொடர்பு மற்றும் தகவல் தொழில்நுட்பத் துறைகளில் இந்தியா, இங்கிலாந்துக்கு இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற அமைச்சரவைக் கூட்டத்தில், இந்தியாவின் தொலைத்தொடர்பு அமைச்சகம் மற்றும் இங்கிலாந்து அரசின் டிஜிட்டல், கலாச்சாரம், ஊடகம் மற்றும் விளையாட்டுத் துறைகள் ஆகியவற்றுக்கு இடையே தொலைத்தொடர்பு மற்றும் தகவல் தொழில்நுட்பம் ஆகிய துறைகளில் புரிந்துணர்வு ஒப்பந்தத்திற்கு ஒப்புதல் அளிக்கப்பட்டது. தொலைத்தொடர்பு மற்றும் தகவல் தொழில்நுட்பத் துறைகளில் இருநாடுகளுக்கு இடையேயான ஒத்துழைப்பையும் பரஸ்பர புரிதலையும் இந்த புரிந்துணர்வு ஒப்பந்தம் மேலும் வலுப்படுத்தும். ஐரோப்பிய யூனியன் பிரதேசத்தில் இருந்து இங்கிலாந்து வெளியில் வந்தபிறகு, கூட்டுறவில் மேம்படுத்தப்பட்ட வாய்ப்புகளை இந்தியாவிற்கு வழங்குவதும் இந்த புரிந்துணர்வு ஒப்பந்தத்தின் நோக்கமாகும். கீழ்க்காணும் துறைகளில் இரு நாடுகளும் இணைந்து செயல்பட உள்ளன: அ) தொலைத்தொடர்பு மற்றும் தகவல் தொழில்நுட்ப கொள்கை மற்றும் ஒழுங்குமுறை ஆ) ஸ்பெக்ட்ரம் மேலாண்மை இ) செல்பேசி ரோமிங் உள்ளிட்ட தொலைத்தொடர்பு இணைப்பு ஈ) தொலைத்தொடர்பு மற்றும் தகவல் தொழில்நுட்பங்களின் தொழில்நுட்ப தரப்படுத்தல் மற்றும் சோதனை மற்றும் சான்றிதழ் உ) கம்பியில்லா தகவல் தொழில்நுட்பம் ஊ) ஐந்தாவது தலைமுறை, இணைய உலகம்/ இயந்திரத்திலிருந்து இயந்திரம் வரை, கிளவுட் கம்ப்யூட்டிங், பிக் டேட்டா உள்ளிட்ட தொலைத்தொடர்பு மற்றும் தகவல் தொழில்நுட்பத் துறையில் உள்ள தொழில்நுட்ப மேம்பாடுகள் எ) தொலைத்தொடர்பு உள்கட்டமைப்பில் பாதுகாப்பு, தொலைத்தொடர்பு சேவைகளை பயன்படுத்துதல் மற்றும் அதன் பாதுகாப்பு அம்சங்கள் ஏ) தொழில்நுட்ப வசதி மிகுந்த பகுதிகளில் திறன் கட்டமைப்பு மற்றும் நிபுணத்துவ பரிமாற்றம் ஐ) வளர்ந்து வரும் தொழில்நுட்பங்களில் ஆராய்ச்சி மற்றும் மேம்பாடு குறித்த தகவல்கள் பரிமாற்றம் ஒ) தொலைத்தொடர்பு மற்றும் தகவல் தொழில்நுட்பத் துறையில் கையொப்பமிட்ட நாடுகளுடன் கூட்டாக செயல்படுவது தொடர்பான வாய்ப்புகளை ஆராய்தல் ஓ) தொலைத்தொடர்பு மற்றும் தகவல் தொழில்நுட்பத் துறையின் வல்லுநர்களின் வருகை, கண்காட்சிகள், நிகழ்ச்சிகள் உள்ளிட்டவை வாயிலாக வர்த்தகம், முதலீடு மற்றும் தொழில்நுட்பத் திறனை மேம்படுத்துதல் ஔ) இரு நாடுகளின் ஒத்துழைப்போடு தொலைத்தொடர்பு மற்றும் தகவல் தொழில்நுட்பம் சார்ந்த இதர துறைகள் மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1670014 ——
ஆமதாபாத், ஜெய்ப்பூர், லக்னோ, குவஹாத்தி, திருவனந்தபுரம், மங்களூரு விமான நிலைய மேலாண்மைப் பணிகளை தனியார்-அரசு ஒத்துழைப்பு அமைப்பிடம் ஒப்படைக்க மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், கீழ்க்காணும் முடிவுகளுக்கு ஒப்புதல் அளிக்கப்பட்டது: இந்திய விமான நிலைய ஆணையத்தின் கீழ் உள்ள ஆமதாபாத், ஜெய்ப்பூர், லக்னோ, குவஹாத்தி, திருவனந்தபுரம், மங்களூரு ஆகிய 6 விமான நிலையங்களின் செயல்பாடுகள், மேலாண்மை மற்றும் மேம்பாட்டுப் பணிகளை அரசு-தனியார் ஒத்துழைப்பு அமைப்பிடம் ஒப்படைக்க கொள்கை அளவில் ஒப்புதல் அளிக்கப்பட்டது. இது அரசு தனியார் ஒத்துழைப்பு மதிப்பீடு குழு மூலம் ஒப்படைக்கப்படும். அரசு தனியார் ஒத்துழைப்பு மதிப்பீட்டுக் குழு எடுக்கும் முடிவுகளில் பிரச்சினைகள் எதுவும் வந்தால், அது குறித்து முடிவுசெய்ய செயலாளர்கள் கொண்ட வல்லுநர் குழு அமைத்தல். நித்தி ஆயோக் அமைப்பின் தலைமைச் செயல் அதிகாரி தலைமையிலான இந்தக் குழுவில், விமானப் போக்குவரத்து அமைச்சக செயலாளர், பொருளாதார விவகாரங்கள் துறை செயலாளர், செலவின துறை செயலாளர் ஆகியோர் இடம்பெறுவார்கள். பலன்கள்: கட்டமைப்புத் திட்டங்களில் அரசு-தனியார் ஒத்துழைப்பின் மூலம், சிறப்பான சேவைகளை வழங்குதல், நிபுணத்துவம், தொழில்முறை ஆகியவை இருக்கும். மேலும், பொதுத்துறைக்கு தேவையான முதலீடுகளைப் பெற முடியும். விமான நிலைய கட்டமைப்புத் திட்டங்களில் அரசு – தனியார் ஒத்துழைப்பை அனுமதிப்பதன் மூலம், விமான நிலையங்களில் உலகத்தரம் வாய்ந்த கட்டமைப்பு கிடைக்கும். மேலும், திறன்மிகு சேவைகள், விமானப் பயணிகளுக்கு உரிய நேரத்தில் சேவை கிடைக்கும். எந்தவொரு முதலீடும் செய்யாமல், இந்திய விமான நிலையங்கள் ஆணையத்துக்கு வருவாய் வழிகள் உருவாகும். ஹைதராபாத், பெங்களூருவில் கிரீன்பீல்டு விமான நிலையங்கள் உருவாக்கப்படும். தற்போதைய நிலையில், தில்லி, மும்பை, பெங்களூரு, ஹைதராபாத், கொச்சி விமான நிலையங்கள் அரசு-தனியார் ஒத்துழைப்பில் நிர்வகிக்கப்படுகின்றன. இந்தியாவில் அரசு-தனியார் ஒத்துழைப்பில் நிர்வகிக்கப்படும் விமான நிலையங்கள், விமான நிலைய சேவை தரம் குறித்த சர்வதேச விமான நிலையங்கள் கவுன்சிலின் மதிப்பீட்டின்படி, பல்வேறு பிரிவுகளிலும் முதல் 5 இடங்களில் உள்ளன. இந்த அரசு-தனியார் ஒத்துழைப்பின் மூலம், உலகத் தரம் வாய்ந்த விமான நிலையங்கள் அமைய உதவுவதுடன், இந்திய விமான நிலையங்கள் ஆணையத்துக்கு வருவாயை அதிகரிப்பதற்கும், விமான நிலையங்களை உருவாக்குவதில் கவனம் செலுத்தவும் உதவுகிறது. மேலும், நாட்டின் மற்ற பகுதிகளிலும் விமான வழிகாட்டி கட்டமைப்பை ஏற்படுத்த உதவுகிறது. பின்னணி: இந்தியாவில் உள்நாட்டு மற்றும் வெளிநாட்டு விமானப் பயணிகளின் எண்ணிக்கை அதிகரித்து வருகிறது. 10 ஆண்டுகளுக்கு முன்பு தனியார்மயமாக்கப்பட்ட 5 விமான நிலையங்களில் பயணிகளின் எண்ணிக்கை அதிகரித்துள்ளது. இது சர்வதேச விமான நிறுவனங்கள் மற்றும் முதலீட்டாளர்களின் கவனத்தை ஈர்த்துள்ளது. அரசு-தனியார் ஒத்துழைப்பு முறையை அமல்படுத்துவதன் மூலம், விமான நிலையங்கள் துறைக்கு வெளிநாட்டு நேரடி முதலீட்டை பெறுவதற்கு உடனடி வாய்ப்புகள் ஏற்படுகின்றன. இதன் காரணமாக, 6 விமான நிலையங்களை முதல்கட்டமாக மேம்படுத்துதல், கையாளுதல் மற்றும் மேலாண்மைப் பணிகளை தனியார்-அரசு ஒத்துழைப்பில் விட முடிவுசெய்யப்பட்டுள்ளது. இது இந்திய விமான நிலையங்கள் ஆணையத்துக்கு வருவாயை அதிகரிக்கச் செய்வதுடன், வேலைவாய்ப்புகளை உருவாக்குதல் மற்றும் அதுதொடர்பான கட்டமைப்பு போன்றவற்றின் மூலம், பொருளாதார மேம்பாட்டு நடவடிக்கைகளை அதிகரிக்கச் செய்யும்.
நாளை நடைபெறவுள்ள ராமர் கோவில் பூமி பூஜையில் பிரதமர் மோடி பங்கேற்பு.

நாளை அயோத்தியில் நடைபெறவுள்ள ராமர் கோவில் பூமி பூஜையில் பிரதமர் திரு. நரேந்திர மோடி பங்கேற்கவுள்ளார். இந்த விழாவுக்கு முன்னர், பிரதமர் ஹனுமன்காரியை தரிசனம் செய்து பூஜையில் பங்கேற்பார். பின்னர் அவர் திரு. ராமர் பிறந்த ஜன்மபூமிக்கு பயணம் செய்வார். அங்கு அவர் ‘பகவான் திரு ராம்லாலா விராஜ்மான்’ஐ தரிசனம் செய்து அங்கு நடைபெறவுள்ள பூஜையில் பங்கேற்பார். பின்னர் அவர் ஒரு பரிஜத் மரக்கன்றை நடுவார். பின்னர் பூமி பூஜையினை செய்வார். ‘திரு.ராமர் ஜன்மபூமி கோவில்’ அடிக்கல் நடப்பட்டதைக் குறிக்கும் வகையில் பிரதமர் கல்வெட்டைத் திறந்து வைப்பார். மேலும் இது குறித்த நினைவு தபால் தலையையும் அவர் வெளியிடுவார்.
சுகாதாரம் மற்றும் மருத்துவத் துறையில் ஒத்துழைப்புக்காக இந்தியா மற்றும் இத்தாலி இடையே புரிந்துணர்வு ஒப்பந்தம் கையெழுத்திட அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டம் சுகாதாரம் மற்றும் மருத்துவத் அறிவியல் துறையில் இந்தியா மற்றும் இத்தாலி இடையிலான புரிந்துணர்வு ஒப்பந்தத்திற்கு முந்தேதியிட்ட ஒப்புதல் அளித்துள்ளது. இந்தப் புரிந்துணர்வு ஒப்பந்தம் கடந்த 2017, நவம்பர் 29ம் தேதி புதுதில்லியில் கையொப்பமானது. கீழ்க்காணும் பகுதிகளில் ஒத்துழைப்பை இந்தப் புரிந்துணர்வு ஒப்பந்தம் உள்ளடக்கியது: மருத்துவர்கள், அதிகாரிகள், இதர சுகாதார நிபுணர்கள் மற்றும் நிபுணத்துவம் கொண்டவர்கள் பரிவர்த்தனை மற்றும் பயிற்சி; மனித வளங்களை உருவக்குவது, சுகாதார சேவைகள் மற்றும் சுகாதார பராமரிப்பு வசதிகளை அமைப்பது ஆகியவற்றில் உதவி சுகாதாரத் துறையில் மனித வளங்களுக்கு குறுகிய கால பயிற்சி மருந்துகள், மருத்துவ உபகரணங்கள் மற்றும் அழகுசாதனப் பொருட்கள் வரன்முறை மற்றும் தகவல் பரிமாற்றம் மருந்து உற்பத்தி துறையில் வர்த்தக மேம்பாட்டு வாய்ப்புக்களை உருவாக்குவது பொது மற்றும் அத்தியாவசிய மருந்துகள் கொள்முதல் மற்றும் மருந்து விநியோகஸ்தர்களை கண்டறிய உதவி மருத்துவ உபகரணங்கள் மற்றும் மருந்துப் பொருட்கள் கொள்முதல் நரம்பியலிருதய நோய்கள், புற்றுநோய், சி.ஓ.பி.டி.க்கள், மன நல பாதிப்பு மற்றும் டிஜென்ஷியா போன்ற பரவாத நோய்களை தடுப்பதற்கான பரஸ்பர நலம்தரும் ஒத்துழைப்பு எஸ்.டி.ஜி. 3 மற்றும் தொடர்புடைய அம்சங்கள்உக்கு முக்கியத்துவம்; பரவும் நோய்கள் மற்றும் வெக்டர் போர்ன் நோய்களில் பருவ நிலை மாற்றத்தால் தாக்கம் ஏற்படும் துறைகளில் ஒத்துழைப்பு; எஸ்.டி.ஜி. 2 தொடர்பாக உட்கொள்ளும் உணவில் ஊட்டச்சத்து அம்சங்கள் (கூடுதல் ஊட்டச்சத்து மற்றும் ஊட்டச்சத்தின்மை) மற்றும் ஊட்டச்சத்து சேவைகள் ஏற்படுத்துதல் உணவு தயாரித்தல், மாற்றியமைத்தல், விநியோகத்தில்பாதுகாப்பு உணவுத் துறையில் செயல்படுவோருக்கான ஆராய்ச்சி மற்றும் பயிற்சி சுத்தமும் உணவுப் பாதுகாப்பும் மற்றும் ஆரோக்கியமான உணவுப் பழக்கம் குறீத்து மக்களுக்கு தகவல் அளிப்பது இருதரப்பினரும் பரஸ்பரம் முடிவு செய்யும் இதர பகுதிகளில் ஒத்துழைப்பு ஒத்துழைப்புக்கான விவரங்களை மேலும் விவரிக்கவும், இந்தப் புரிந்துணர்வு ஒப்பந்தம் நடைமுறைப்படுத்தப்படுவதை மேற்பார்வையிடவும் கூட்டுப் பணிக்குழு ஒன்று அமைக்கப்படும்.
வெள்ளத்தால் பாதிக்கப்பட்டுள்ள பல்வேறு மாநிலங்களுக்கு தேவைப்படும் அனைத்து மீட்பு மற்றும் நிவாரண பணிகள் அளிக்கப்படும் – பிரதமர் உறுதி

உத்தர பிரதேசம், பீகார், உத்தராகண்ட், ராஜஸ்தான் மற்றும் மத்திய பிரதேசம் போன்ற வெள்ளத்தால் பாதிக்கப்பட்டுள்ள பல்வேறு மாநிலங்களுக்கு தேவைப்படும் அனைத்து மீட்பு மற்றும் நிவாரண பணிகளும் வழங்கப்படும் என்று பிரதமர் திரு. நரேந்திர மோடி உறுதி அளித்துள்ளார். வெள்ளத்தால் பாதிக்கப்பட்ட மக்களின் பாதுகாப்பு மற்றும் நலனிற்காக பிரார்த்தனை செய்த பிரதமர், வெள்ள பாதிப்பு இடங்களில் விரைவில் இயல்பு நிலை திரும்பும் என்று அவர் நம்பிக்கை தெரிவித்தார். “உத்தர பிரதேசம், பீகார், உத்தராகண்ட், ராஜஸ்தான் மற்றும் மத்திய பிரதேசம் மாநிலங்களில் வெள்ளத்தால் பாதிக்கப்பட்ட இடங்களில் உள்ள மக்களின் பாதுகாப்பு மற்றும் நலனிற்காக நான் இறைவனை வேண்டுகிறேன். மத்திய உள்துறை அமைச்சர் திரு. ராஜ்நாத் சிங் அவர்கள் இந்த மானிலங்களில் நிலவி வரு சூழ்நிலையை கூர்ந்து கவனித்து வருகிறார். மேலும் அவள் வெள்ளத்தால் பாதிக்கப்பட்டுள்ள அனைத்து மாநில முதல் அமைச்சர்களுடன் தொடர்பு கொண்டு மேற்கொள்ளப்படும் மீட்பு மற்றும் நிவாரணப் பணிகள் குறித்து அறிந்து வருகிறார். தேவையான அனைத்து மீட்பு மற்றும் நிவாரண பணிகளையும் மத்திய அரசு மேற்கொள்ளப்படும். வெள்ள பாதிப்பு இடங்களில் விரைவில் இயல்பு நிலை திரும்பும் என்று நான் நம்புகிறேன்”, என்று பிரதமர் குறிப்பிட்டுள்ளார்
உத்தராகண்ட் முதல் அமைச்சராக பதவி ஏற்ற திரிவேந்திர சிங் ராவத்திற்கு பிரதமர் வாழ்த்து

உத்தராகண்ட் மாநில முதல் அமைச்சராக பதவி ஏற்ற திரு. திரிவேந்திர சிங் ராவத்தை பிரதமர் வாழ்த்தினார். “திரு. திரிவேந்திர சிங் ராவத் மற்றும் இன்று பதவி ஏற்றுள்ள அவரது அமைச்சரவை சகாக்கள் அனைவருக்கும் வாழ்த்துகள். மக்களின் விருப்பத்திற்கு ஏற்ப அவர்கள் பாடுபடுவார்கள் என்று நான் நம்புகிறேன். மாநில மக்கள் காட்டிய அன்பை வரலாற்றுச் சிறப்புமிக்க வளர்ச்சியை மாநிலத்திற்கு வழங்குவதன் மூலம் புதிய உத்தராகண்ட் அரசு திருப்பி அளிக்கும்” என்று பிரதமர் திரு. மோடி தெரிவித்துள்ளார்.
தேசிய அளவில் “தூய்மை இந்தியா” விழிப்புணர்வு

“தூய்மை இந்தியா” திட்டம் குறித்த விழிப்புணர்வை ஏற்படுத்தும் வகையில் இளைஞர் திரு. அபிஷேக் குமார் ஷர்மா தேசிய அளவில் சைக்கிள் பயணம் மேற்கொண்டுள்ளார். இவர் பிரதமர் திரு. நரேந்திர மோடியை இன்று சந்தித்தார். பிரதமரின் தூய்மை இந்தியா திட்டம் இந்த பயணத்தை மேற்கொள்ள என்னை ஊக்குவித்தது. தூய்மை இந்தியா திட்டத்திற்காக நான் ஆண்டு முழுவதையும் அற்பணிக்க உள்ளேன். இது வரை 4500 கி.மீட்டர் பயணம் செய்து, 5000 கிராமங்கள், 350 புறநகரங்கள் உட்பட எட்டு மாநிலங்களில் உள்ள மக்களிடம் தூய்மை குறித்து பேசி வருகிறேன் என்று அபிஷேக் தெரிவித்தார். அபிஷேக்கின் இந்த சிறந்த முயற்சியை பாராட்டிய பிரதமர், அவருடைய வருங்காலத்திற்கு தனது வாழ்த்துகளைத் தெரிவித்துக் கொண்டார்.
கோரக்பூர், சிந்திரி, பரோனி ஆகிய இடங்களில் உள்ள செயல்படாத உரத் தொழிற்சாலைகளைப் புதுப்பிக்க மத்திய அமைச்சரவை ஒப்புதல்

கோரக்பூர், சிந்திரி, பரோனி ஆகிய இடங்களில் உள்ள செயல்படாத உரத் தொழிற்சாலைகளைப் புதுப்பிக்க பிரதமர் திரு நரேந்திர மோடி தலைமையிலான அமைச்சரவை ஒப்புதல் அளித்துள்ளது. இவற்றில் இந்திய உரக்கழகத்துக்கு சொந்தமான ஜார்க்கண்ட் மாநிலம் சிந்திரி, உத்தரப்பிரதேச மாநிலம் கோரக்பூர் ஆகிய இடங்களில் உள்ள மூடப்பட்ட 2 யூரியா தொழிற்சாலைகள், இந்துஸ்தான் உரக்கழகத்துக்கு சொந்தமான யூரியா தொழிற்சாலை ஆகியன அடங்கும். இந்த 3 தொழிற்சாலைகளும் சிறப்பு நோக்க நிதியங்கள் மூலம் புதுப்பிக்கப்படும். பொதுத்துறை நிறுவனங்களான தேசிய அனல் மின்கழகம், இந்திய நிலக்கரி நிறுவனம், இந்திய எண்ணைக் கழகம் மற்றும் இந்திய உரக் கழகம் / இந்துஸ்தான் உரக்கழகம் ஆகியவற்றின் மூலமான நாமிநேஷன் மார்க்கத்தில் இந்த நிதியங்கள் செயல்படுத்தப்படும். கோரக்பூர், சிந்திரி, பரோனி ஆகிய இடங்களில் புதிய தொழிற்சாலைகள் அமைப்பதால் பீகார், மேற்கு வங்காளம், ஜார்கண்ட் பகுதிகளின் வளர்ந்து வரும் யூரியா உரத் தேவை நிறைவு செய்யப்படும். மேலும் மேற்கத்திய, மத்திய மண்டலங்களிலிருந்து யூரியாவை நீண்ட தொலைவுக்கு எடுத்துச் செல்வதற்கான ரெயில் போக்குவரத்து, சாலைப்போக்குவரத்து வசதிகள் மீதான தாக்கம் குறைந்து மத்திய அரசின் சரக்குப் போக்குவரத்து மானியத் தொகைகளை மிச்சப்படுத்தும். அதனை அடுத்து சம்மந்தப்பட்ட பகுதிகளின் பொருளாதார மேம்பாட்டை விரைவு படுத்தவும் இது உதவும். மண்டலப் பொருளாதாரம் வளர்ச்சி அடைவதுடன் இந்த்த் தொழிற்சாலைகள் 1200 நேரடி மற்றும் 4500 மறைமுக வேலைவாய்ப்புகளை உருவாக்கும். கெயில் நிறுவனம் ஜகதீஸ்பூரிலிருந்து ஹால்டியாவுக்கு வாயுக் குழாய்ப்பாதை அமைக்கத் திட்டமிட்டுள்ளது. இந்தப் புதிய தொழிற்சாலைகள் இந்தக் குழாய்த் திட்டத்துக்கு நிலையான வாடிக்கையாளர்களாக இருந்து அதன் லாபத் தன்மையை உறுதிப்படுத்தும். ஜகதீஸ்பூர் – ஹால்டியா வாயுக் குழாய்ப்பாதைத் திட்டம் கிழக்கு இந்தியாவின் மேம்பாட்டிற்கு மிகவும் அவசியமான அடிப்படை வசதியாகும். இதனால் இந்த மண்டலத்தின் பொருளாதார வளர்ச்சி பல வகைகளில் மேம்படும். பொருளாதார விவகாரங்களுக்கான அமைச்சரவைக் குழு யூரியாத் துறைக்கான வாயு குழுமம் அமைக்கும் திட்டத்துக்கு ஒப்புதல் அளித்துள்ளது. இந்த்த் தொழிற்சாலைகள் புதுப்பிக்க படும்போது அவற்றிற்கு குழும விலைகளில் எரிவாயு கிடைக்க இது உதவும். இதனை அடுத்து இந்தத் தொழிற்சாலைகள் உலக அளவில் போட்டியிடும் திறனைப் பெற்றுவிடும். பின்னணி 1990 – 2002 ஆண்டுகளில் இந்த ஆலைகள் மூடப்பட்ட பிறகு செயல்படாமலேயே தொடர்ந்து இருக்கின்றன. இதனால் இந்த தொழிற்சாலை மற்றும் அது சார்ந்த வசதிகள் பயன்படுத்தப்படாமலேயே உள்ளன. நாட்டின் கிழக்குப் பகுதியில் அசாம் மாநிலம் நாம்ரூப் – ல் உள்ள 2 சிறிய யூரியாத் தொழிற்சாலைகள் நீங்கலாக வேறு எந்த செயல் நிலை யூரியாத் தொழிற்சாலையும் இல்லை. முன்னதாக 2015 – ல் இந்த 3 ஆலைகளைப் புதுப்பிக்க ஏல அடிப்படைத் திட்டத்துக்கு அரசு ஒப்புதல் அளித்திருந்தது. எனினும் ஏல நடைமுறையை முன்னெடுத்துச் செல்ல இயலவில்லை. கோரக்பூர், சிந்திரி, புதுப்பிப்புக்கு என ஒரே ஒரு மனு மட்டுமே கிடைக்கப் பெற்றதால் ஏல நடைமுறை நின்று போனது. நாட்டின் ஆண்டு யூரியா பயன்பாடு சுமார் 320 லட்சம் மெட்ரிக் டன். இதில் 245 லட்சம் மெட்ரிக் டன் உள்நாட்டிலேயே தயாரிக்கப்படுகிறது. எஞ்சிய தேவைக்கு இறக்குமதி மேற்கொள்ளப்படுகிறது. உள்நாட்டு யூரியா உற்பத்தியை அதிகரிக்க மத்திய அரசு முன்னதாக ஒடிசா மாநிலம் தால்சேர், தெலுங்கானா மாநிலம் ராமகுண்டம் தொழிற்சாலைகளை நாமினேஷன் மார்க்கமாக புதுப்பிக்கும் திட்டத்துக்கு ஒப்புதல் அளித்திருந்த்து.
ஆப்கானிஸ்தான் அதிபருடன் பிரதமர் மோடி உரையாடல்; நிலநடுக்கத்தில் ஏற்பட்டுள்ள சேதத்திற்கு பிரதமர் அனுதாபம்

பிரதமர் திரு. நரேந்திர மோடி, ஆப்கானிஸ்தான் அதிபர் திரு. முகமது அஷ்ரப் கனியுடன் தொலைபேசி மூலம் தொடர்பு கொண்டு உரையாடினார். நிலநடுக்கத்தினால் ஏற்பட்டுள்ள சேதத்திற்கு பிரதமர் தனது அனுதாபங்களை தெரிவித்தார். “தற்போதுதான் அதிபர் அஷ்ரப் கனியிடம் பேசினேன். நிலநடுக்கத்தினால் ஏற்பட்டுள்ள சேதத்திற்கு எனது இரங்கல்களை தெரிவித்தேன் நிலநடுக்கத்தின் பாதிப்பு குறித்த முதல்நிலை மதிப்பீடு குறித்து அதிபர் அஷரப் கனி என்னிடம் கூறினார். இயன்றவரையிலான அனைத்து உதவிகளையும் அளிக்க உறுதியளித்தேன். நிலநடுக்கத்தில் பள்ளி கட்டிடம் ஒன்று இடிந்து குழந்தைகள் உயிர் இழந்ததாக அதிபர் அஷரப் கனி கூறினார். இந்த செய்தி மிகுந்த வருத்தத்தை அளிக்கிறது. அதிபர் அஷ்ரப் கனி பள்ளி சம்பவத்தை கூறும்போது 2001-ல் கட்ச்சின் அஞ்சார் பகுதியில் ஏற்பட்ட இதே போன்ற சம்பவம் என் நினைவிற்கு வந்தது. மிகவும் சோகத்தை அளிக்கிறது”, என்று பிரதமர் கூறியுள்ளார் •••••
கே.பி.எஸ். கில் மறைவு – பிரதமர் இரங்கல்

கே.பி.எஸ். கில் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். ” காவல் மற்றும் பாதுகாப்பு துறையில் நம் நாட்டிற்கு அவர் ஆற்றிய சேவை என்றும் நினைவில் இருக்கும். அவருடைய மறைவு எனக்கு மிகுந்த வருத்தத்தை அளிக்கிறது. எனது ஆழ்ந்த அனுதாபங்கள்” என்று பிரதமர் தனது இரங்கல் செய்தியில் கூறியுள்ளார்.